text: жақсы қарасай шығыс каспий алабындағы өзен. атырау облысының жылыой және маңғыстау облысының бейнеу аудандары шекарасымен ағады. ұзындығы 84 км, су жиналатын алабы 937 км2. каспий маңы ойпатының шығыс жағындағы желтау (221 м) және көлеңкелі (198 м) тауларынан бастау алады да, манайсор ойысына құяды. қар және бұлақ суымен толығады. тар арнасы шөлейт жазыққа шыға кеңейеді, жайылмасы енді келеді. жылдық орташа су ағыны 0,09 м3/с. шілде айынан бастап тартылып, ойдым-ойдым жылғаларға бөлініп қалады. суын мал ішеді, алабы жайылым және көктемгі шабындық.